Hørte rop om hjelp - skredrammet bygd hjalp skadet kvinne
Bare drøyt to timer etter alarmen gikk, kunne ambulansehelikopteret fra Tromsø trygt settes ned på en improvisert og nyryddet landingsplass i Senja-bygda. Det er langt fra noen selvfølge.Dramaet startet klokken 10.30 torsdag morgen, da elever som lekte ved grendehuset hørte rop om hjelp. - Siden veien til Gryllefjord er stengt, bruker vi grendehuset som skole for de 23 elevene som bor her i bygda. De kom til meg og fortalte at de hørte rop fra et av husene i nærheten, forteller lærer Johnny Wilhelmsen, som til vanlig jobber på skolen i nabobygda. Han fant den hjelpeløse kvinnen ved verandadøren i huset hennes. Hun fortalte at hun hadde falt og slått seg ved 21-tiden kvelden før. I løpet av natten hadde hun klart å krype til døren, som hun åpnet med en skistav.- Hun var tydelig dehydrert og hadde store smerter, forteller Wilhelmsen, som varslet naboen som er sjef for sykestua i nabobygda Gryllefjord. Siden veien er stengt, måtte ambulansepersonellet ta seg fra Gryllefjord til Torsken med båt. I mellomtiden satte Wilhelmsen noen av elevene i sving med å rydde oppkjørselen til den skadde. En varebil fra en lokal fisker ble "rekvirert" som ambulanse, og brøytesjåføren i bygda sørget for å rydde den eneste flate sletta i bygda for snø slik at ambulansehelikopteret kunne lande.Wilhelmsen og en av elevene hjalp ambulansemannskapet med å bære pasienten til varebilen, som fraktet dem ned til det ventende helikopteret. Wilhelmsen er imponert over handlekraften til sine sambygdinger. - Det ligger vel i naturen til befolkningen her ute. Vi er vant til å klare oss uten hjelp. Selv tok jeg imot datteren min i 2001, hjemme i senga, ler Wilhelmsen. Klokken 13.15 var den skadde kvinnen trygt fremme ved Universitetssykehuset Nord-Norge i Tromsø.Flere veier på Senja er fortsatt stengt på 6. døgnet: * Fv 862 Straumsbotn-Skaland. Midlertidig stengt på grunn av snøras. * Fv 232 Kaperdalen. Midlertidig stengt på grunn av fare for ras. * Fv 86 Torsken-Gryllefjord. Midlertidig stengt på grunn av snøras. Gjelder Torskenskaret. * Fv 86 Gryllefjord-Finnsnes, ved Ballesvikskaret. Midlertidig stengt på grunn av snøras. Statens vegvesen varsler på sin nettside at det vil bli gjort nye vurderinger torsdag ettermiddag.
TROMSØ (VG NETT/TROMS FOLKEBLAD) Da den hjelpeløse kvinnen ble funnet i morgentimene torsdag, trådte befolkningen i skredisolerte Torsken til.